Polisieman vas oor ‘beplande roof’ op polisiestasieFoto: SAPD, Facebook Die Valke het Dinsdag ŉ polisiekonstabel in hegtenis geneem vir sameswering om die Dunnottar-polisiestasie, net buite Springs in Gauteng, van vuurwapens te beroof. Die 30-jarige konstabel is by dié polisiestasie gestasioneer. Die stasie was op 8 Junie vanjaar die teiken van ŉ gewapende rooftog waartydens ao. Aaron Vusi Mahlangu agt keer geskiet is. Mahlangu was vir twee maande in die hospitaal ná die skietery. Dit het later aan die lig gekom dat die aanval op die stasie ŉ poging was om vuurwapens te steel. ŉ Maand ná die rooftog is Mduduzi Jali (49)‚ Prince Mnisi-Thobe Zondozi (38) en John Molefe (45) in Kwa-Thema in hegtenis geneem. Hulle het erken dat die konstabel hulle vertel het net een vrouesersant sal op die betrokke dag aan diens wees, terwyl die konstabel buite die stasie sou patrolleer. Toe die drie by die polisiestasie opdaag, is hulle egter deur Mahlangu en nog ŉ polisiebeampte gekonfronteer, wat teruggeskiet het nadat die rowers op hulle losgebrand het. Die rowers het met leë hande gevlug. Telefoongesprekke wat die konstabel met die drie verdagtes verbind, het glo intussen aan die lig gekom. Jali en Molefe is steeds in polisieaanhouding, terwyl Zondozi op R10 000 borgtog vrygelaat is. Hulle sal op 13 November weer in die Nigel-landdroshof verskyn. Die konstabel sal vandag in die hof verskyn op aanklagte van poging tot moord, korrupsie, gewapende roof, sameswering om ŉ misdaad te pleeg, opsetlike saakbeskadiging en die onwettige besit van ŉ vuurwapen en ammunisie.